CELEX: 32014D0306
Language: lt
Date: 1399939200000
Title: 2014/306/ES: 2014 m. gegužės 13 d. Tarybos sprendimas dėl Protokolo, kuriuo nustatomos Europos Sąjungos ir Seišelių Respublikos partnerystės žuvininkystės sektoriuje susitarime numatytos žvejybos galimybės ir finansinis įnašas, sudarymo Europos Sąjungos vardu

29.5.2014   
            
            
               LT
            
            
               Europos Sąjungos oficialusis leidinys
            
            
               L 160/4
            
         TARYBOS SPRENDIMAS
   2014 m. gegužės 13 d.
   dėl Protokolo, kuriuo nustatomos Europos Sąjungos ir Seišelių Respublikos partnerystės žuvininkystės sektoriuje susitarime numatytos žvejybos galimybės ir finansinis įnašas, sudarymo Europos Sąjungos vardu
   
      (2014/306/ES)
   
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 6 dalies a punktu ir 7 dalimi,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:
   
               (1)
            
            
               2006 m. spalio 5 d. Taryba Reglamentu (EB) Nr. 1562/2006 (1) patvirtino Europos bendrijos ir Seišelių Respublikos partnerystės žuvininkystės sektoriuje susitarimą (2) (toliau – Susitarimas);
            
         
               (2)
            
            
               Susitarime numatytos žvejybos galimybės ir finansinis įnašas buvo nustatyti Protokole (3). Dabartinio protokolo galiojimas baigiasi 2014 m. sausio 17 d.;
            
         
               (3)
            
            
               Sąjunga derėjosi su Seišelių Respublika dėl naujo protokolo, kuriuo nustatomos Susitarime numatytos žvejybos galimybės ir finansinis įnašas (toliau – naujasis protokolas);
            
         
               (4)
            
            
               remiantis Tarybos sprendimu 2014/5/ES (4), naujasis protokolas buvo pasirašytas ir bus laikinai taikomas nuo 2014 m. sausio 18 d.;
            
         
               (5)
            
            
               Susitarimu įsteigtas jungtinis komitetas, kuris atsakingas už Susitarimo įgyvendinimo stebėseną. Be to, vadovaujantis Protokolu, jungtinis komitetas gali patvirtinti tam tikrus Protokolo pakeitimus. Siekiant palengvinti tokių pakeitimų patvirtinimą, tikslinga Komisiją įgalioti, laikantis konkrečių sąlygų, juos patvirtinti taikant supaprastintą procedūrą;
            
         
               (6)
            
            
               Sąjungai naudinga įgyvendinti Susitarimą sudarant Protokolą, kuriuo nustatomos žvejybos galimybės ir finansinis įnašas, taip pat apibrėžiamos atsakingą žvejybą ir tvarius žuvų išteklius Seišelių vandenyse skatinančios sąlygos;
            
         
               (7)
            
            
               naujasis protokolas turėtų būti patvirtintas,
            
         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Protokolas, kuriuo nustatomos Europos Sąjungos ir Seišelių Respublikos partnerystės žuvininkystės sektoriuje susitarime numatytos žvejybos galimybės ir finansinis įnašas (5) (toliau – Protokolas).
   2 straipsnis
   Tarybos pirmininkas Sąjungos vardu pateikia Protokolo 16 straipsnyje numatytą pranešimą.
   3 straipsnis
   Laikantis priede pateiktų nuostatų ir sąlygų, Komisija įgaliojama Sąjungos vardu patvirtinti jungtiniame komitete priimamus Protokolo pakeitimus.
   4 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje
       (6).
   
      Priimta Briuselyje 2014 m. gegužės 13 d.
      
         
            Tarybos vardu
         
         
            Pirmininkas
         
         E. VENIZELOS
      
   
   
      (1)  2006 m. spalio 5 d. Tarybos reglamentas (EB) Nr. 1562/2006 dėl Europos bendrijos ir Seišelių Respublikos partnerystės žuvininkystės sektoriuje susitarimo sudarymo (OL L 290, 2006 10 20, p. 1).
   
      (2)  OL L 290, 2006 10 20, p. 2.
   
      (3)  OL L 345, 2010 12 30, p. 3.
   
      (4)  2013 m. gruodžio 16 d. Tarybos sprendimas dėl Protokolo, kuriuo nustatomos Europos Sąjungos ir Seišelių Respublikos partnerystės žuvininkystės sektoriuje susitarime numatytos žvejybos galimybės ir finansinis įnašas, pasirašymo Europos Sąjungos vardu ir laikino taikymo (OL L 4, 2014 9 1, p. 1).
   
      (5)  Protokolas paskelbtas OL L 4, 2014 9 4, p. 3 kartu su sprendimu dėl jo pasirašymo.
   
      (6)  Tarybos Generalinis sekretoriatas Protokolo įsigaliojimo datą paskelbs Europos Sąjungos oficialiajame leidinyje.
   
      PRIEDAS
      Įgaliojimų taikymo sritis ir Sąjungos pozicijos, kurios turi būti laikomasi jungtiniame komitete, nustatymo procedūra
      
                  1.
               
               
                  Komisija įgaliojama vesti derybas su Seišelių Respublika ir atitinkamais atvejais laikantis šio priedo 3 punkto susitarti dėl protokolo pakeitimų, susijusių su šiais klausimais:
                  
                              a)
                           
                           
                              žvejybos galimybių persvarstymu pagal Protokolo 5 straipsnio 1 dalį;
                           
                        
                              b)
                           
                           
                              paramos sektoriui sąlygomis pagal Protokolo 3 straipsnį;
                           
                        
                              c)
                           
                           
                              laivų stebėjimo sistemą reglamentuojančių techninių taisyklių pagal Protokolo 8 priedėlio 9 punktą ir panašių techninių nuostatų pagal Protokolo 5 straipsnio 3 dalį persvarstymu.
                           
                        
            
                  2.
               
               
                  Pagal Susitarimą įsteigtame jungtiniame komitete Sąjunga:
                  
                              a)
                           
                           
                              veikia vadovaudamasi Sąjungos tikslais, kurių siekiama vykdant bendrą žuvininkystės politiką;
                           
                        
                              b)
                           
                           
                              laikosi 2012 m. kovo 19 d. Tarybos išvadų dėl Komisijos komunikato dėl bendros žuvininkystės politikos išorės aspekto;
                           
                        
                              c)
                           
                           
                              propaguoja pozicijas, kurios suderinamos su atitinkamomis regioninių žuvininkystės valdymo organizacijų patvirtintomis taisyklėmis.
                           
                        
            
                  3.
               
               
                  Kai sprendimas dėl 1 punkte nurodytų Protokolo pakeitimų turi būti priimtas jungtinio komiteto posėdžio metu, imamasi būtinų priemonių, kad pozicijoje, kuri turi būti pareikšta Sąjungos vardu, būtų atsižvelgta į Komisijai pateiktą naujausią statistinę, biologinę ir kitą susijusią informaciją.
                  Tuo tikslu, remdamosi ta informacija, Komisijos tarnybos, likus pakankamai laiko iki atitinkamo jungtinio komiteto posėdžio, perduoda Tarybai arba jos parengiamiesiems organams apsvarstyti ir patvirtinti parengiamąjį dokumentą, kuriame išdėstyta išsami informacija apie Sąjungos poziciją.
                  Sąjungos poziciją 1 punkto a papunktyje nurodytais klausimais Taryba turi patvirtinti kvalifikuota balsų dauguma. Kitais atvejais laikoma, kad parengiamajame dokumente numatyta Sąjungos pozicija patvirtinta, jeigu tam tikras blokuojančiai mažumai ekvivalentiškas valstybių narių skaičius tam nepaprieštarauja Tarybos parengiamojo organo posėdžio metu arba per dvidešimt dienų nuo parengiamojo dokumento gavimo, atsižvelgiant į tai, kas įvyks anksčiau. Esant tokiam prieštaravimui, klausimas perduodamas Tarybai.
                  Jei kituose susitikimuose, įskaitant vietoje, neįmanoma pasiekti susitarimo, kad Sąjungos pozicijoje būtų atsižvelgta į naujausią informaciją, klausimas perduodamas Tarybai arba jos parengiamiesiems organams.
                  Komisijos prašoma tinkamu laiku imtis visų priemonių, kurios būtinos siekiant tęsti tolesnę veiklą, susijusią su jungtinio komiteto sprendimu, be kita ko, atitinkamais atvejais paskelbti atitinkamą sprendimą Europos Sąjungos oficialiajame leidinyje ir pateikti pasiūlymų, kurie būtini tokiam sprendimui įgyvendinti.